《水龙吟 枇杷词旧无传作，梁溪舟中，偶一为之》
清代·陈锐

果林翠晚山深，梅肥时节初过了。洞庭平望，东溪胜处，烂晴垂晓。

肤拟云腴，皮兼沙白，核夸单好。自蜀都赋罢，唐宫帖后，谁误写，琵琶稿。

天与蜡兄名早。胜寻常、许多梨枣。经霜涤蕊，凭薰酿实，甜香满抱。

千树黄金，但愁摘尽，园丁偷饱。忆板桥西去，隔花门闭，有才人老。

作者简介：陈锐，字伯韬，武陵人。光绪癸巳举人，江苏试用知县。有《抱碧斋诗集》。